FI Euroopan unionin virallinen lehti CE 88/718

(2004/C 88 E/0739)

KIRJALLINEN KYSYMYS P-0985/04

esittäjä(t): Antonio Di Pietro (ELDR) komissiolle

(24. maaliskuuta 2004)

Aihe: Lasten katoaminen Mosambikissa

Mosambikissa ja erityisesti Nampulan alueella on heinäkuusta 2003 lähtien kadonnut järkyttävissä olosuhteissa katulapsia, joita on myyty ja surmattu heidän elintensä käyttämiseksi laittomassa siirrännäis-elinkaupassa.

Neitsyt Marian palvelijoiden nimellä tunnetut, Nampulan hiippakunnassa lähetystyössä olevat nunnat ottivat ensimmäistä kertaa kyseisen tilanteen esille helmikuussa 2004 kirjoittaen piispa Tomélle ja raportoiden paikallisviranomaisille yksityiskohtaisesti kyseisistä järkyttävistä teoista tukeutuen kadonneiden lasten perheenjäsenten ja opettajien kertomuksiin.

Nampulan luostarissa asuva brasilialainen maallikkolähetystyöntekijä Elida Dos Santos on onnistunut tallentamaan videolle ja valokuvaamaan todisteita siitä, että kyseiset hirvittävät tapaukset ovat totta ja ettei niissä ole kyse vain vakavista epäilyistä. Dos Santosin ottamissa kuvissa näkyy silvottuja lasten ruumiita, joista puuttuu elimiä, ja joitakin ruumiita on myös löydetty säkeissä haudattuina kaukaisiin paikkoihin.

Kaiken lisäksi Mosambikissa toimivien lähetystyöntekijöiden ryhdyttyä toimiin edellä mainittua kauheaa ihmiskauppaverkostoa vastaan brasilialainen luterilainen lähetystyöntekijä Doraci Edinger, joka toimi avustustyöntekijänä Nampulan lasten parissa, löydettiin 24. helmikuuta 2004 kuolleena asunnostaan. Hänet oli hakattu kuoliaaksi vasaralla.

Paavi Johannes Paavali II otti virallisesti kantaa edellä mainittuun asiaan käyttäen kaikkea moraalista arvovaltaansa vaatiessaan laskiaisviikon keskiviikkona pitämässään saarnassa toimia Mosambikissa harjoitettavan hirveän elin- ja ihmiskaupan lopettamiseksi.

Ottaen huomioon edellä mainitut hälyttävät tiedot sekä kansainvälisten järjestöjen kyseisessä asiassa osoittaman välinpitämättömyyden, voiko komissio ryhtyä konkreettisiin ja pikaisiin toimiin ja ottaa yhteyttä Mosambikin toimivaltaisiin viranomaisiin sen varmistamiseksi, että Nampulan lasten ja lähetystyöntekijöiden turvallisuus taataan asianmukaisin toimenpitein?

Poul Nielsonin komission puolesta antama vastaus

(29. huhtikuuta 2004)

Komissio jakaa arvoisan parlamentin jäsenen huolen näistä väitetyistä hirvittävistä rikoksista, jotka liittyvät orpojen mosambikilaisten elinten katoamiseen ja laittomaan kauppaan.

Näihin rikoksiin liittyvänä komissio on ottanut yhteyttä Mosambikin tasavallan yleiseen syyttäjään Maputossa olevan valtuuskuntansa avulla. Syyttäjä on vahvistanut, että eri tahoista muodostuva ryhmä, johon kuuluvat yleisen syyttäjän virasto, tutkiva poliisi ja ihmisoikeusliiton osasto Nampulassa, tutkii parhaillaan asiaa perusteellisesti paitsi tällä alueelle myös maan muilla alueilla. Tutkimus on meneillään, ja siinä pureudutaan syvemmälle laitonta kauppaa koskeviin syytöksiin. Väitetyissä tapauksista ei voitu esittää näyttöä siitä, että ihmisten elimistä olisi käyty laitonta kauppaa. Mosambikissa on lisäksi poliittista tahtoa viedä oikeuteen ihmiset, jotka ovat vastuussa tällaisista rikoksista. Tästä vakavasta kysymyksestä keskusteltiin melko laajalti Mosambikin parlamentissa ja hallitusta pyydettiin lisäämään ponnistuksiaan totuuden löytämiseksi ja niiden ihmisten viemiseksi oikeuteen, jotka ovat osallisina tällaisissa rikoksissa.

Asia tuodaan esille EU:n ja Mosambikin välisen poliittisen vuoropuhelun puitteissa.

Komissio on tietoinen nunnien turvallisuutta koskevasta huolesta, ja vaikka tämä kysymys on komission toimivallan ulkopuolella ja asianomaiset EU:n suurlähetystöt voivat toiminnallaan puuttua siihen parhaiten, komissio tutkii EU:n ja Mosambikin välisen poliittisen vuoropuhelun puitteissa parasta tapaa ottaa esiin tämä kysymys hallituksen kanssa.

Mosambik on saanut tukea oikeusjärjestelmäänsä (strategiseen suunnitteluun, oikeudenkäyntien helpottamiseen, ihmisoikeuksiin, vankilareformeihin, lakikoulutukseen, Maputon siviilituomioistuimeen, Mosambikin poliisiin) EU:lta (Tanskalta, Espanjalta, Irlannilta, Italialta, Alankomailta ja Portugalilta) ja Norjalta, YK:n kehitysohjelmasta (UNDP) ja Yhdysvaltain kehitysyhteistyövirastosta (USAID).

Arvoisa jäsen voi olla vakuuttunut siitä, että komissio jatkaa toimivaltansa puitteissa Mosambikin hallituksen tukemista vahvistaakseen hallituksen kykyä ryhtyä tutkimuksiin siten, että oikeus voittaa tässä maassa.